Burry Stander-saak wéér uitgestelBurry Stander Foto: Facebook Die hofsaak van die minibusbestuurder wat glo die bekende bergfietsryer Burry Stander doodgery het, is Maandag uitgestel. Die saak hervat na verwagting op 12 Februarie 2015 in die Port Shepstone-landdroshof. “Die uitstel is toegestaan om Njabula Nyawose, die taxibestuurder, die geleentheid te bied om geld in te samel vir sy verdediging,” het Natasha Ramkisson-Kara, woordvoerder van die nasionale vervolgingsgesag in KwaZulu-Natal, gesê. Stander (25) is op 3 Januarie 2013 omgestamp toe hy met sy fiets in Shelley Beach aan die KwaZulu-Natalse suidkus gery het. Hy het die vyfde plek gehaal in ‘n fietsrywedren by die Londen Olimpiese Spele in 2012 en in 2008 by die Beijing Olimpiese Spele in die 15de plek geëindig. Lees alle berigte oor Burry Stander op Maroela Media.